KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetukseksi eläinten ruokinnassa käytettävistä lisäaineista

2002/0073 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetukseksi eläinten ruokinnassa käytettävistä lisäaineista

1. TAUSTA

Ehdotuksen toimittaminen Euroopan parlamentille ja neuvostolle (asiakirja KOM(2002) 153 lopullinen - 2002/0073 COD) // 22. maaliskuuta 2002

Euroopan talous- ja sosiaalikomitean lausunto // 18. syyskuuta 2002

Euroopan parlamentin lausunto (ensimmäinen käsittely) // 21. marraskuuta 2002

Muutetun ehdotuksen toimittaminen // 18. joulukuuta 2002

Yhteisen kannan vahvistaminen määräenemmistöllä:" // 17. maaliskuuta 2003

2. KOMISSION EHDOTUKSEN TARKOITUS

Ehdotuksen tarkoituksena on

* yksinkertaistaa rehujen lisäaineiden hyväksyntämenettelyä koskevia nykyisiä sääntöjä

* erottaa selvästi toisistaan riskinarviointi (Euroopan elintarviketurvallisuusviranomainen, EFSA) ja riskinhallinta (komissio ja jäsenvaltiot)

* säätää vaiheittaisesta antibioottisten kasvunedistäjien käytöstä poistamisesta

* jatkaa kokkidiostaattien käyttöä rehujen lisäaineena ja konsolidoida eläinten ruokinnassa käytettäviä lisäaineita koskevat EU:n säännökset.

3. HUOMAUTUKSET YHTEISESTÄ KANNASTA

A. Yleiset huomautukset

Neuvoston yhteinen kanta on suurelta osin yhtäpitävä komission ja parlamentin kantojen kanssa, sillä

- siinä vahvistetaan komission ehdottamat ja Euroopan parlamentin tukemat tavoitteet ja useimmat järjestelyistä

- se sisältää suuren määrän niistä tarkistuksista, jotka hyväksyttiin Euroopan parlamentin ensimmäisessä käsittelyssä.

Neuvosto on säilyttänyt oikeudellisena muotona asetuksen, jolla konsolidoidaan nykyiset eri direktiiveistä lähtöisin olevat eläinten ruokinnassa käytettäviä lisäaineita koskevat säännökset. Perussäädöstä (direktiivi 70/524/ETY), joka asetuksen olisi tarkoitus korvata, on muutettu perusteellisesti viisi kertaa ja sen liitteisiin on tehty lukuisia muutoksia, minkä vuoksi sen soveltaminen on toimijoille ja viranomaisille yhä vaikeampaa.

B. Tarkemmat huomautukset

Neuvosto piti aiheellisena tehdä eräitä muutoksia, joista monet perustuvat parlamentin ehdotuksiin.

(a) Kokkidiostaattien asema - histomonostaattien sisällyttäminen lisäaineisiin - raportti kokkidiostaattien ja histomonostaattien käytöstä

Neuvosto sisällytti histomonostaatit samaan lisäaineluokkaan kuin kokkidiostaatit (6 artiklan 1 kohta) säilyttäen näin nämä kaksi ryhmää rehujen lisäaineita koskevan lainsäädännön piirissä. Vaikka neuvosto ei tällä hetkellä otakaan kantaa näiden aineiden tulevasta käytöstä, se noudatti parlamentin kantaa pyytäessään komissiota esittämään ennen 1. päivää tammikuuta 2008 kertomuksen kokkidiostaattien ja histomonostaattien käytöstä rehujen lisäaineina ja liittämään siihen tarvittaessa lainsäädäntöehdotuksen näiden aineiden tulevasta käytöstä.

Komission muutetussa ehdotuksessa otettiin huomioon histomonostaattien sisällyttämistä koskevan parlamentin tarkistuksen 17 sekä kokkidiostaattien ja histomonostaattien käyttöä koskevan kertomuksen esittämistä koskevan tarkistuksen 31 hyväksyminen. Siksi muutettu ehdotus on näiden suhteen linjassa yhteisen kannan kanssa.

(b) Asetuksen soveltamisala ja hyväksyntämenettely

Neuvosto päätti mukauttaa useita säännöksiä, jotka koskevat asetuksen soveltamisalaa ja hyväksyntämenettelyä, erityisesti hakijaa, komissiota ja EFSA:aa koskevia vaiheita ja määräaikoja (1, 2, 3, 5, 7, 10 ja 14 artikla). Osa näistä muutoksista vastaa niitä parlamentin tarkistuksia, jotka komissio hyväksyi ja sisällytti muutettuun ehdotukseen (tarkistukset 12, 16, 19, 21, 25, 32, 37 ja 38).

Lisäksi 20 artiklaan sisältyvässä uudessa kohdassa säädetään, että hyväksynnän hakijoiden on osallistuttava niihin kustannuksiin, joita yhteisön vertailulaboratoriolle sekä kansallisten vertailulaboratorioiden muodostamalle yhteenliittymälle aiheutuu niiden suorittamista tehtävistä. Komissio kannattaa tätä yhteisen kannan osaa, vaikka sitä ei käsitellä yhdessäkään parlamentin tarkistuksessa eikä se sisälly komission muutettuun ehdotukseen.

(c) Avoimuuden ja jäljitettävyyden parantaminen - hallinnolliset valituskeinot

Neuvosto päätti muuttaa joitakin säännöksiä parantaakseen lisäaineiden jäljitettävyyttä, helpottaakseen tietojen vaihtoa hyväksyntämenettelyn aikana ja edistääkseen tietojen julkista saatavuutta erityisesti muuttamalla avoimuutta koskevaa 13 artiklaa ja pakkausmerkintöjä koskevaa 15 artiklaa. Komissio hyväksyi näitä koskevat parlamentin tarkistukset 36 ja 43 ja sisällytti ne komission muutettuun ehdotukseen, joka on linjassa yhteisen kannan kanssa.

Yhteiseen kantaan on lisätty uusi 17 artikla (luottamuksellisuudesta) ja uusi 18 artikla (EFSA:n tekemiä päätöksiä tai sen passiivisuutta koskevista hallinnollisista valituskeinoista).

Eläinten hyvinvoinnin edistämiseksi tietosuojaa koskevaan 19 artiklaan lisättiin uusi kohta, jossa säädetään tietojen jakamisesta, jotta vältetään selkärankaisia koskevien toksikologisten testien toistaminen.

Vaikka nämä yhteiseen kantaan sisältyvät seikat eivät sisältyneetkään komission muutettuun ehdotukseen, komissio voi hyväksyä ne.

(d) Toissijaiset eläinlajit - eläinryhmät

Neuvosto päätti lisätä joustavuutta toissijaisten eläinlajien hyväksyntämenettelyssä ja hyväksynnän ulottamisessa koskemaan muita eläinryhmiä (7 artiklan 5 kohta sekä johdanto-osan 14, 15 ja 17 kappale). 19 artiklaan lisättiin erityisedellytyksiä tietosuojasta haettaessa hyväksyntää toissijaisille eläinlajeille.

Nämä muutokset noudattelevat parlamentin tarkistuksia 27 ja 44, jotka komissio hyväksyi ja sisällytti muutettuun ehdotukseensa.

(e) Lemmikkieläimiä koskevat erityisvaatimukset

Neuvosto päätti muuttaa 7 artiklan 5 kohtaa ja vastaavaa johdanto-osan 4 kappaletta todetakseen olevan tarkoituksenmukaista soveltaa lemmikkieläinten ravinnossa oleviin lisäaineisiin erityismääräyksiä.

Komission muutetussa ehdotuksessa on jo otettu huomioon tätä koskeva parlamentin tarkistus 26.

(f) Määritelmät ja yleiset ehdot

Neuvosto piti oikeudellisen selvyyden vuoksi asianmukaisena lisätä 2 artiklaan useita uusia määritelmiä, erityisesti yhden rehujen lisäaineita koskevan. Useita parlamentin ehdottamia, lisäaineseoksia koskevia selvennyksiä (tarkistus 12) on otettu 1 ja 3 artiklaan sekä johdanto-osan 8 kappaleeseen. Samoin liitteessä I olevia lisäaineryhmiä on täydennetty. Uudessa liitteessä IV annetaan mahdollisuus vahvistaa kaikkiin rehujen lisäaineisiin sovellettavia käyttöedellytyksiä.

Komissio hyväksyy tämän lähestymistavan.

(g) Säilörehun ainesosat

Neuvosto lisäsi 10 artiklan 7 kohtaan säilörehun ainesosia koskevan laajennuksen. Siihen liittyy siirtymäjärjestely sellaisille säilörehun ainesosille, joita yhteisössä on tällä hetkellä markkinoilla ja joita käytetään ilman direktiivin 70/524/ETY mukaista hyväksyntää. Tätä pidettiin tarpeellisena, koska jäsenvaltioissa ei ole yhtenäistä säilörehun ainesosia koskevaa soveltamistapaa.

Tämä yhteisen kannan kohta vastaa komission muutettua ehdotusta, jossa hyväksyttiin tätä koskeva parlamentin tarkistus 33.

(h) Antibioottisten kasvunedistäjien vaiheittainen käytöstä poistaminen

Yhteisen kannan 11 artiklassa tarkennetaan, että kaikki antibiootit kokkidiostaatteja ja histomonostaatteja lukuun ottamatta poistetaan rekisteristä kyseisessä artiklassa mainitusta käytöstä poistoa koskevasta päivämäärästä lähtien. Asettaessaan täksi päivämääräksi 1.1.2006 neuvosto noudatti komission ehdotusta ja hylkäsi parlamentin esittämän toisen päivämäärän antibioottisten kasvunedistäjien vaiheittaiseksi käytöstä poistamiseksi (tarkistus 35).

4. PÄÄTELMÄT

Komissio katsoo, että neuvoston tekemät muutokset parantavat komission alkuperäistä ehdotusta, ja tukee siksi neuvoston hyväksymää yhteistä kantaa.